**OBRAZLOŽENJE PRIHODA I PRIMITAKA, RASHODA I IZDATAKA OPĆEG DIJELA PRORAČUNA OPĆINE SVETI IVAN ŽABNO ZA RAZDOBLJE 01. SIJEČNJA DO 31. PROSINCA 2020. GODINE**

**PRAVNI OSNOV**

Temeljem odredbi članka 110. Zakona o proračunu („Narodne novine“, broj 87/08., 136/12. i 15/15) Općinski načelnik podnosi Općinskom vijeću na donošenje godišnji izvještaj o izvršenju proračuna do 1. lipnja tekuće godine za prethodnu godinu.

Godišnji izvještaj o izvršenju Proračuna Općine Sveti Ivan Žabno za 2020. godinu izrađen je sukladno Pravilniku o polugodišnjem i godišnjem izvještaju o izvršenju proračuna („Narodne novine“, broj 24/13, 102/17 i 01/20). Godišnji izvještaj o izvršenju proračuna sukladno Pravilniku sadrži:

1. Opći dio proračuna koji sadrži:

-sažetak A.Računa prihoda i rashoda i B. Računa financiranja,

- A. Račun prihoda i rashoda,

- B. Račun financiranja.

Sažetak A. Računa prihoda i rashoda i B. Računa financiranja sadrži prikaz ukupnih ostvarenih prihoda i primitaka te izvršenih rashoda i izdataka na razini razreda ekonomske klasifikacije.

1. Račun prihoda i rashoda iskazuje se u sljedećim tablicama:

-Prihodi i rashodi prema ekonomskoj klasifikaciji,

-Prihodi i rashodi prema izvorima financiranja,

-Rashodi prema funkcijskoj klasifikaciji.

B. Račun financiranja iskazuje se u sljedećim tablicama:

-Račun financiranja prema ekonomskoj klasifikaciji,

-Račun financiranja prema izvorima financiranja.

Uz tablicu Račun financiranja daje se analitički prikaz ostvarenih primitaka i izvršenih izdataka po svakom pojedinačnom zajmu, kreditu i vrijednosnom papiru.

1. Posebni dio proračuna iskazuje se u sljedećim tablicama:

- izvršenje po organizacijskoj klasifikaciji,

- izvršenje po programskoj klasifikaciji.

Izvori financiranja iskazuju se u okviru svake aktivnosti i projekta i zbrojno na razini glave organizacijske klasifikacije.

3. Izvještaj o zaduživanju na domaćem i stranom tržištu novca i kapitala,

4. Izvještaj o korištenju proračunske zalihe

5. Izvještaj o danim jamstvima i izdacima po jamstvima

6. Obrazloženje ostvarenja prihoda i primitaka, rashoda i izdataka novim Izmjenama Pravilnika sadrži i:

-stanje nenaplaćenih potraživanja,

-stanje nepodmirenih dospjelih obveza,

-stanje potencijalnih obveza po osnovi sudskih postupaka.

- obrazloženje izvršenja programa iz posebnog dijela proračuna s ciljevima koji su ostvareni provedbom programa i pokazateljima uspješnosti realizacije tih ciljeva.

7. obrazloženje deficita/suficita općeg proračuna, kao i makroekonomskih pokazatelja.

1. **OPĆI DIO**

**SAŽETAK A. RAČUNA PRIHODA I RASHODA I B. RAČUNA FINANCIRANJA**

Sažetak A. Računa prihoda i rashoda i B. Računa financiranja daje prikaz ukupnih prihoda i primitaka te rashoda i izdataka na razini razreda ekonomske klasifikacije, kao i višak/manjak prihoda, gdje je u razdoblju od 01. siječnja do 31. prosinca 2020. godine, ostvaren manjak prihoda u iznosu od 879.051,93 kuna, a koji je pokriven viškom iz prethodnog razdoblja i zaduživanjem, te je prikazan B. Račun financiranja koji je ostvaren sa 995.048,18 kuna. Sažetak sadrži i prikaz raspoloživih sredstava iz prethodnog razdoblja čije izvršenje iznosi 278.676,55 kuna, te konačni rezultat za razdoblje od 01. siječnja do 31. prosinca 2020., a to je višak prihoda u iznosu 394.672,80 kuna.

**A. RAČUN PRIHODA I RASHODA**

Račun prihoda i rashoda prema ekonomskoj klasifikaciji daje prikaz ukupnih prihoda (prihoda poslovanja i prihoda od prodaje nefinancijske imovine) i rashoda (rashoda poslovanja i rashoda za nabavu nefinancijske imovine) tekuće godine, te rezultat poslovanja tekuće godine, a to je manjak prihoda u iznosu 879.051,93 kn.

**Prihodi poslovanja** ostvareni su u iznosu od 21.863.203,08 kn, prihodi od nefinancijske imovine realizirani su s 311.391,45 kn. U odnosu na isto razdoblje prošle godine prihodi poslovanja povećani su za 6.942.508,16 kuna, a prihodi od prodaje nefinancijske imovine ostvareni su za 93.062,43 kn manje u odnosu na prošlu godinu.

**Prihodi od poreza** ostvareni su s 9.995.637,61 kn što je za 1.551.779,35 kuna manje u odnosu na isto razdoblje prethodne godine. Smanjenje se odnosi najvećim dijelom na porez na dohodak odnosno (fiskalno izravnanje) zbog pandemije COVID-a 19. **Pomoći iz inozemstva i od subjekata unutar općeg proračuna** ostvarene su sa 10.454.013,81 kn, odnosno za 8.895.194,72 kn više u odnosu na prošlu godinu, budući da su u 2020. godini završeni najveći projekti sufinancirani iz pomoći temeljem prijenosa EU sredstava, a to su izgradnja dječjeg vrtića i sanacija smetlišta. **Prihodi od imovine** ostvareni su u iznosu 326.569,79 kn ili za 270.028,89 kn manje u odnosu na prošlu godinu. Uzrok smanjenja najvećim je djelom zbog pandemije korona virusa, iznajmljeni prostori nisu bili sve vrijeme u funkciji zbog provođenja mjera zabrane rada, pa su stoga i oslobođeni plaćanja najamnine. **Prihodi od upravnih i administrativnih pristojbi, pristojbi po posebnim propisima i naknadama** ostvareni su za 2020. godinu sa 1.039.042,40 kn što je 94,01% u odnosu na plan, te za 141.526,12 kn manje u odnosu na prethodnu godinu. **Prihodi od prodaje proizvoda i robe te pruženih usluga i prihodi** **od donacija** ostvareni su sa 41.093,69 kn, dok je ostvarenje za prošlu godinu iznosilo 30.098,29 kuna. **Kazne, upravne mjere i ostali prihodi** ostvareni su sa 6.845,78 kuna.

**Prihodi od prodaje neproizvedene dugotrajne imovine** ostvareni su sa 300.962,40 kuna. **Prihodi od prodaje proizvedene dugotrajne imovine** ostvareni su u 2020. godini u iznosu 10.429,05 kn.

**Rashodi poslovanja** ostvareni su u iznosu od 10.069.108,88 kn ili 90,12% plana. U odnosu na prethodnu godinu smanjeni su za 327.394,46 kn.

**Rashodi za zaposlene** ostvareni su za 2020. godinu sa 768.329,18 kn, a od prošle godine u manjem iznosu za 55.320,59 kn jer je primljen manji broj osoba na javne radove. **Materijalni rashodi** ostvareni su u 2020. godini sa 4.716.841,07 kn. U odnosu na prošlu godinu ostvarenje je veće za 246.687,09 kn. Najveće povećanje očituje se u rashodima za usluge, dok je na više podstavaka bilo i smanjenja što rezultira gore navedenim iznosom povećanja. **Financijski rashodi** izvršeni su sa 20.029,36kn. **Pomoći dane u inozemstvo i unutar općeg proračuna** izvršene su za 2020. godinu sa 742.954,61 kunu. **Naknade građanima i kućanstvima na temelju osiguranja i druge naknade** izvršeni su za 2020. godinu sa 625.482,72 kune, povećanje u odnosu na prethodnu godinu iznosi 21.464,53 kune. **Ostali rashodi** izvršeni su u 2020. sa 3.195.471,94 kn što je 88.94% ostvarenja u odnosu na plan, ali za 429.918,39 kn manje nego u 2019. godini (smanjenje tekućih donacija u novcu zbog pandemije COVID-19.). **Rashodi za nabavu neproizvedene dugotrajne imovine** izvršeni su u iznosu 85.000,00 kn. U odnosu na prošlu godinu iskazano je smanjenje za 364.038,06 kn. **Rashodi za nabavu proizvedene dugotrajne imovine** iznose za 2020. godinu 11.951.368,14 kuna, odnosno povećani su za 5.132.332,73 kune, najveće povećanje u ovoj skupini rashoda je zbog završetka projekata izgradnje dječjeg vrtića i sanacije smetlišta.

**Rashodi za dodatna ulaganja na nefinancijskoj imovini** izvršeni su sa 948.169,44 kune.

**U Tablici 2**. prikazani su prihodi i rashodi **prema izvorima financiranja** izvršeni u 2020. godini.

Za izvršenje rashoda planirani su izvori financiranja koje čine prihodi iz kojih se podmiruju rashodi određene vrste i namjene.

**Prihodi (razred 6 + razred 7)** izvršeni su u ukupnom iznosu od 22.174.594,53 kune što je 96,33% u odnosu na plan i to kako slijedi:

* opći prihodi i primici u iznosu od 10.070.142,99 kuna što je 96,74 % u odnosu na plan,
* vlastiti prihodi u iznosu 490.179,29 kuna što je 85,80 % planiranog,
* prihodi za posebne namjene u iznosu 1.149.066,16 kuna ili 91,78% plana, -
* pomoći u iznosu 10.454.013,81 kuna odnosno 97,18 % plana,
* donacije u iznosu 11.191,83 kune.

**Rashodi (razred 3 + razred 4)** izvršeni su u ukupnom iznosu od 23.053.646,46 kuna što je 94,30% u odnosu na plan.

* opći prihodi i primici izvršeni su u iznosu 10.091.955,30 kuna ili 94,43% plana,
* vlastiti prihodi u iznosu 460.066,61 kunu ili 76,88% plana,
* prihodi za posebne namjene u iznosu 1.148.024,02 kuna ili 91,69% plana,
* pomoći u iznosu 10.766.123,85 kuna ili 100.09 % plana,
* donacije nisu imale izvršenja u 2020. godini.

U **Tablici 3.** prikazani su rashodi prema funkcijskoj klasifikaciji izvršeni u 2020. godini. U navedenoj tablici Izvršna i zakonodavna tijela bilježe izvršenje za 2020. godinu u iznosu 2.347.718,96 kuna, (tu se nalaze rashodi za zaposlene, materijalni rashodi, financijski rashodi, ostali rashodi). Za opće usluge izvršeno je 1.455210,07 kuna ili 92,31%, na civilnoj obrani izvršenje je 416.985,00 kuna, na uslugama protupožarne zaštite 44.387,70 kuna. Prema funkcijskoj klasifikaciji za poljoprivredu je izdvojeno 34.864,14 kuna, za gorivo i energiju 65.982,77 kn. Za promet izvršenje u 2020. godini je 1.975.387,86 kn, (navedeni iznos obuhvaća asfaltiranja cesta nerazvrstanih i lokalnih, te tekuće i investicijsko održavanje cesta), za klasifikaciju 046 Komunikacije izvršenje je 118.128,14 kuna (projekt uvođenje besplatnog interneta (projekt WIFI4EU), za gospodarenje otpadom izvršenje iznosi 566,26 kuna (sufinanciranje općine za nabavu kanti za otpad – javni natječaj Fonda za zaštitu okoliša i energetsku učinkovitost), a za gospodarenje otpadnim vodama izdvojeno je 71.560,00 kn, Funkcijska klasifikacija 055 istraživanje i razvoj (zaštita okoliša) izvršena je u iznosu 4.870.147,83 – odnosi se na sanaciju smetlišta Trema-Gmanje. Razvoj stanovanja bilježi izvršenje od 111.582,50 kuna, razvoj zajednice bilježi izvršenje od 663.591,93 kune (održavanje dječjih igrališta, domova), opskrba vodom 2.294.721,49 kuna (obuhvaća izgradnju vodovodne mreže), ulična rasvjeta iznosi 560.275,83 kn, poslovi i usluge zdravstva koji nisu drugdje svrstani iznose 73.752,50 kuna (deratizacija i dezinsekcija). Na funkcijskoj klasifikaciji 081 službe rekreacije i sporta izvršeno je za 2020. godinu 716.476,68 kn (sportski klubovi i izgradnja sportske školske dvorane), rashodi za službe kulture ostvareni su sa 24.000,00 kuna, rashodi za rekreaciju, kulturu i religiju koji nisu drugdje svrstani izvršeni su za 2020. godinu sa 127.599,72 kune, predškolsko i osnovno obrazovanje 091 iznosi 6.724.561,18 kuna, funkcijska klasifikacija-092 srednjoškolsko obrazovanje je izvršeno u iznosu 70.854,00 kuna, obitelj i djeca ostvareni su sa 98.000,00 kuna (porodiljne naknade), socijalna pomoć stanovništvu koje nije obuhvaćeno redovni socijalnim programom iznosi 90.932,05 kuna, Funkcijska klasifikacija 109 aktivnosti socijalne zaštite koje nisu drugdje svrstane ostvarene su sa 69.323,00 kuna (drvarina i pomoći) za 2020. godinu.

**Tablica 4. i Tablica 5.** Račun financiranja po ekonomskoj klasifikaciji i izvorima financiranja

Prema računu financiranja iskazani su primici od financijske imovine i zaduživanja u iznosu od 995.048,18 kn. U odnosu na plan realizacija iznosi 86,53 %. U planu proračuna primici od zaduživanja planirani su u ukupnom iznosu od 1.150.000,00 kn i to na ime kreditnog zaduženja kod OTP banke d.d. za financiranje kapitalnog projekta Izgradnje školske sportske dvorane u iznosu 750.000,00 kn i 400.000,00 kn zaduženja na ime dugoročnog beskamatnog zajma (rok otplate 3 godine) iz državnog proračuna koji je iskorišten za plaćanje dijela projekta izgradnje vodovodne mreže Ladinec. Detalji o kreditnom zaduženju, rokovima dospijeća, nalaze se u prilogu ovog izvješća i čine sastavni dio Izvješća o izvršenju proračuna.

**C. RASPOLOŽIVA SREDSTVA IZ PRETHODNIH GODINA** (višak prihoda i rezerviranja)

Raspoloživa sredstva iz prethodnih godina po ekonomskoj klasifikaciji:

Vlastiti izvori višak prihoda u iznosu 278.676,55 kuna planiran je za 2020. godinu. Višak prihoda i primitaka iskazan u Godišnjem izvještaju o izvršenju proračuna za 2019. godinu iznosi 278.676,55 kune.

**U POSEBNOM DIJELU** proračuna prikazano je izvršenje proračuna prema organizacijskoj klasifikaciji (Tablica 1.) i prema programskoj klasifikaciji (Tablica 2).

U tablici 1. Općinsko vijeće izvršeno je sa 453.070,42 kune ili 90,36 % plana, a Jedinstveni upravni odjel izvršen je sa 22.600.576,04 kn ili 94,38 %.

U tablici 2. Rashodi i izdaci prema programskoj klasifikaciji izvršeni su u ukupnom iznosu 23.053.646,46 kuna. Slijedi obrazloženje programa s ciljevima koji su ostvareni provedbom programa i pokazatelji uspješnosti realizacije tih ciljeva.

**Razdjel 001 Općinsko vijeće**

***Program 1000 Financiranje redovne djelatnosti***

Rashodi su planirani u iznosu 476.070,70 kn, a ostvareni sa 4419.070,70 kn što je 89,66% proračuna.

Program se sastoji od sljedećih aktivnosti:

**Aktivnost A100001 Materijalni rashodi** koji su ostvareni sa 341.336,53 kn ili 94,44% proračuna. Aktivnost se odnosi na naknade za rad Vijećnika, odnosno povjerenstava, predstavničkih i izvršnih tijela i reprezentaciju. Održavanje sjednica Vijeća s ciljem donošenja akata bitnih za funkcioniranje i napredak Općine provođenjem projekata bitnih za razvoj. U proteklom razdoblju izvršene su sve preuzete obveze iz djelokruga rada nositelja izvršnih ovlasti. Ostali nespomenuti rashodi poslovanja u iznosu 1.650,00 kuna odnose se na vijence i cvijeće. Iz 5.1. Pomoći je financirano 286.046,58 kuna, iznos se odnosi na provođenje izbora za zastupnike u Hrvatskom Saboru i isplata predsjedničkih izbora – sredstva doznačena iz županijskog proračuna i nadležne izborne jedinice. **Aktivnost A100002 Političke stranke**- ostvarenje od 28.735,11 kn odnosi se na prijenos sredstava političkim strankama prema zastupljenosti u Vijeću Općine, odnosno prema Odluci o financiranju političkih stranaka i Zakonu o financiranju političkih aktivnosti i izborne promidžbe (''Narodne novine'', broj 24/11, 61/11, 27/13, 02/14, 96/16 i 70/17), Aktivnost financirana iz izvora 1.1. Opći prihodi i primici. Pokazatelj uspješnost je djelotvorno obavljanje poslova iz samoupravnog djelokruga, poslova lokalnog značaja, kojim se neposredno ostvaruju potrebe građana, a koji nisu Ustavom i zakonima dodijeljeni u obavljanje državnim tijelima, kao što su kvalitetnije obavljanje poslova iz nadležnosti predstavničkog i izvršnog tijela, a koji se odnose na uređenje naselja i stanovanje, prostorno i urbanističko planiranje, komunalno gospodarstvo, brigu o djeci, socijalnu skrb, odgoj i osnovno obrazovanje, zdravstvenu zaštitu, kulturu, protupožarnu i civilnu zaštitu, te ostale poslove iz nadležnosti Općinskog vijeća i Načelnika. **Aktivnost A100003** **Sponzorstva** izvršena je sa 4.500,00kn, a odnosi se na pokroviteljstva Lovačkog natjecanja i Bilikum-održavanje manifestacije Križevačkih statuta Vincekovo 2020. Ciljevi ovakvih natjecanja su osim prestiža i plasmana na viši rang natjecanja postizanje kondicije, preventive u lovstvu.

**Aktivnost A100005 Materijalni rashodi i rashodi za usluge** izvršeni su u iznosu 44.499,06 kn ili 63,57% plana, a odnose se na intelektualne i osobne usluge i odvjetničke usluge i ugovore o djelu. Odvjetničke usluge izvršene su sa 16.287,50 kuna, te financirane iz općih prihoda i primitaka, uključuju zastupanje općinskih interesa u cilju zaštite njezinih prava. Iz izvora 1.1. Opći prihodi i primici financirana je premija osiguranja u iznosu 8.211,56 kuna. Geodetsko katastarske usluge izvršene su u iznosu 20.000,00 kuna.

***Program: Prostorni plan***

**Aktivnost: ZZPU-Izrada izvješća o stanju prostoru** izvršena je sa 15.000,00 kuna, a odnosi se na III. Izmjene i dopune prostornog Plana Općine Sveti Ivan Žabno.

***Program sufinanciranje športa kulture religije***, odnosno **Aktivnost Održavanje Svetoivanjskih** **dana** izvršena je sa 18.999,72 kune koliko je i planirano, a odnosi se na reprezentaciju za Svetoivanjske dane –svečana sjednica povodom dana općine, ove godine skromnijem ozračju zbog pandemije COVID-19, bez popratnih sportskih sadržaja i manifestacija.

**Razdjel 002 Jedinstveni upravni odjel**

***Program 1000 Financiranje redovne djelatnosti sastoji se od sljedećih aktivnosti*:**

**Aktivnost A100004 Rashodi za zaposlene** ostvareni su u iznosu 805.690,55 kn ili 96,11% plana, od čega je za podmirenje plaća za 1 namještenika, 4 službenika + 2 dužnosnika, potrošeno 629.162,79 kn, ostali rashodi za zaposlene (nagrade za radne rezultate) iznose 10.000,00 kuna, doprinosi na plaće iznose 103.811,98 kuna.. Za naknade troškova zaposlenima planirano je 71.500,00 kn, a realizirano je 62.715,78 kn ili 87,71% plana. Iznos se odnosi na troškove prijevoza na posao i s posla i službena putovanja. Provedbom ovog programa osiguravaju se osnovni preduvjeti za obavljanje poslova lokalnog značaja kojima se neposredno ostvaruju potrebe građana što proizlaze iz samoupravnog djelokruga Općine, a posebice u dijelu koji se odnosi na: komunalno gospodarstvo, uređenje naselja i stanovanje, prostorno i urbanističko planiranje, brigu o djeci, socijalnu skrb, kulturu, sport, zaštitu i unapređenje prirodnog okoliša te ostale poslove sukladno posebnim zakonima. Pokazatelji za praćenje uspješnosti provedbe programa lokalna uprava bili su: broj nacrta akata iz djelokruga rada upućenih Načelniku na donošenje te prosječan boj zaposlenih.

**Aktivnost A100005 Materijalni rashodi i rashodi za usluge** ostvareni su u iznosu 744.709,29 kn. Za naknade troškova zaposlenima planirano je 7.500,00 kn, a realizirano je 2.915,00 kn ili 38,87% plana. Rashodi za materijal i energiju ostvareni su iznosom od 402.391,24 kn ili 85,07 % plana. Sadrže uredski materijal, energiju, materijal i dijelove za tekuće i investicijsko održavanje, sitni inventar. Rashodi za usluge odnose se na usluge telefona, pošte, usluge promidžbe i informiranja, komunalne usluge, intelektualne i osobne usluge, ostale usluge, a ostvareni su sa 176.870,29 kn. Ostali nespomenuti rashodi poslovanja izvršeni su sa 45.681,61 kn, a odnose se na članarine, pristojbe i naknade i ostale nespomenute rashode poslovanja. Ostali financijski rashodi ostvareni su sa 20.029,36 kn i odnose se na bankarske usluge i usluge platnog prometa, odnosno posredovanje bankarskih i FINA institucija u platnom prometu. Postrojenja i oprema ostvareni su sa 17.270,31 kunu. **Aktivnost: Opremanje Jedinstvenog upravnog odjela** nije imala izvršenja u ovom razdoblju.

***Program 1000 Vodovod*** ostvaren je sa 2.294.631,25 kuna što je 86,06% plana, a odnosi se na kapitalne pomoći poduzeću Vodne usluge d.o.o. koje upravljaju javnom vodoopskrbom i odvodnjom. Cilj programa je opskrba stanovništva općine odgovarajućom količinom kvalitetne vode za piće, time i povećanje životnog standarda na području općine. Dinamika izvođenja radova slijedila je plan predviđen za provođenje programa. Slijedi pregled izgrađenih dionica vodoopskrbnog sustava, te vodotornja na području Općine Sveti Ivan Žabno, odnosno pokazatelji uspješnosti realizacije ovog programa:

**Objekt**: izgradnja komunalnih vodnih građevina za javnu vodoopskrbu na distribucijskom području „grupni vodovod Križevci, vodoopskrbni podsustav Sveti Ivan Žabno, dionica D8-odvojak Kenđelovec ostvarenje je 53.866,25 kuna,

**Objekt:** Izgradnja sekundarne vodoopskrbne mreže Općine Sveti Ivan Žabno, odvojak Brezovljani izvršen je u iznosu 138.816,88 kuna,

**Objekt:** izgradnja sekundarne vodoopskrbne mreže Sveti Ivan Žabno, cjelina 8, područje općine Sveti Ivan Žabno – jug Škrinjari, dio dionice D12 izvršen je u iznosu 161.224,24 kune

**Objekt**: izgradnja komunalnih vodnih građevina za javnu vodoopskrbu, vodoopskrbni podsustav „Sveti Ivan Žabno, cjelina 8, područje općine Sveti Ivan Žabno jug – Cirkvena, Pavlička ulica u iznosu 379.613,78 kn.

**Objekt** : izgradnja sekundarne vodoopskrbne mreže, podsustav Sveti Ivan Žabno, cjelina 8, područje općine Sveti Ivan Žabno – jug Škrinjari, dio dionice D12, izvršen je u iznosu 109.237,15 kuna.

**Objekt:** izgradnja vodotornja Sveti Ivan Žabno izvršen je sa 498.104,45 kuna.

**Objekt** : izgradnja sekundarne vodoopskrbne mreže Ladinec, dionica D9, izvršena je u iznosu 928.021,00 kuna.

**Objekt** : izgradnja sekundarne vodoopskrbne mreže – Cirkvena, odvojak prema vatrogasnom domu izvršen je u iznosu 25.747,50 kuna

***Program 1001 Izgradnja cesta*** ostvaren je za 2020. godinu u iznosu 1.611.333,76 kn ili 96,52% plana, a sastoji se od sljedećih aktivnosti:

**Aktivnost A100001 Modernizacija nerazvrstanih cesta** ostvarena je u iznosu 663.333,50 kuna ili 97,69% plana, a odnosi se na asfaltiranje nerazvrstanih cesta: NC 69 Brdo Cirkvensko (Jandroković), put (Brdo Cirkvensko), NC4 Paromlinska ulica (Ružić), NC 62 Trema-Budilovo (Pendelja), NC 61 Trema-Prkos-Budilovo, NC 73 Grabrovec (Forijan), NC57 Grabrovec (Vitez), a svrhovito korištenje sredstava za ovu namjenu doprinosi razvoju zajednice, odnosno poboljšanju uvjeta za razvoj bilo koje grane poduzetništva jer kvalitetna prometna povezanost uvelike ojačava konkurentnost. Cilj je ovog programa Poticanje rasta i društveno - ekonomske održivosti kroz poboljšanje životnih uvjeta. Također smanjenje poteškoća ruralnog stanovništva naselja zbog udaljenosti od gospodarskih središta i usluga, sadržaja za slobodno vrijeme, ali i javne i gospodarske usluge koje pružaju okolna mjesta, gospodarsko oživljavanje područja navedenih naselja.  **Aktivnost A100002: Putna i kanalska mreža** ostvarena je sa 272.081,78 kuna, a odnosi se na iskop putnih jaraka i uređenje poljskih puteva. Pogram uređenja ruralnog prostora kroz izgradnju i održavanje putne i kanalske mreže, odnosno ruralne infrastrukture koja je u funkciji poljoprivredne proizvodnje i poboljšavanja komunikacijskih veza sela i zaseoka popravkom i izgradnjom putne i kanalske mreže. Cilj je doprinijeti razvoju poljoprivredne politike. Da bi se poljoprivredno zemljište na određenom području moglo navodnjavati, potrebno je da cijeli melioracijski sustav bude u stanju funkcionalnosti. Slijedom navedenog možemo zaključiti da nema ni navodnjavanja bez riješene odvodnje viška vode sa poljoprivrednih površina. Pokazatelj uspješnosti broj održavanih putnih i kanalskih mreža. **Aktivnost A100003: Tekuće održavanje mostova** izvršena je sa 84.138,98 kuna. Također s ciljem kvalitetnije prometne povezanosti potrebno je ulagati u održavanje mostova na području općine. **Aktivnost A100004 Modernizacija lokalnih cesta** izvršena je sa 575.779,50 kuna, a odnosi se na lokalnu cestu LC26120 Lanišće i LC 26123-D28 – Hrsovo-Majur, LC 26124 gdje je modernizacija uređena Sporazumom, znači Općina je sufinancirala podlogu, a za što je sklopljen sporazum sa Županijskom upravom za ceste Križevci, a što doprinosi boljoj prometnoj povezanosti i razvoju zajednice, pa tako i općine. Financirano iz izvora 1.1. Općih prihoda i primitaka. **Aktivnost A100005 Snimanje i ucrtavanje nerazvrstanih cesta** ostvarena je sa 16.000,00 kuna u 2020. godini.

***Program 1002 Izgradnja komunalne infrastrukture*** sastoji se od sljedećih aktivnosti: **Kapitalni projekt K100001 Kanalizacija** ostvarena je za 2020. godinu u iznosu 71.560,00 kn ili 70,16% plana, a odnosi se na izradu projektne dokumentacije za izgradnju kanalizacije aglomeracije na području općine Sveti Ivan Žabno. Cilj je doprinijeti održivom razvoju općine. **Tekući projekt T100001 Financiranje izrade popratne dokumentacije**  za korištenje EU sredstava ostvaren je sa 390.343,42 kuna ili 94,29%, a odnosi se na uslugu stručnog nazora tvrtke Kašik d.o.o kod izgradnje dječjeg vrtića i doma u Štefancima-Ištokima, usluga vođenja projekta, te stručnog nadzora sanacije smetlišta Trema-Gmanje tvrtke Maxicon, Hidro-una do.o.o..

***Program 1003 Program: Održavanje programa komunalne infrastrukture*** sastoji se od:

**Aktivnosti A100001 Održavanje javne rasvjete** u iznosu ostvarenja od 560.275,83 kune, odnosi se na potrošnju električne energije za javnu rasvjetu u iznosu 127.149,27kuna, te na održavanje javne rasvjete u iznosu 134.042,81 i rekonstrukciju javne rasvjete u iznosu 299.083,75 kuna. Aktivnost financirana iz izvora 4.1. Prihodi za posebne namjene. Pokazatelji uspješnosti na održavanju javne rasvjete su ažurna zamjena žarulja i popravci. Podizanje razine kvalitete života, zaštita i očuvanje prirodnih resursa, uvođenje štednih žarulja. **Aktivnost: A100002 Održavanje javnih površina i odvoz smeća** ostvarena je sa 785.834,38 kuna ili 95,37 %, a odnosi se na ostvareni iznos održavanja i uređenja javnih površina i parkova od 785.834,38 kuna i komunalne usluge (odvoz smeća) u iznosu 768,89 kuna. **Aktivnost A100004 Modernizacija nogostupa** izvršena je sa 75.537,85 kuna ili 58,22% plana. Uređenje nogostupa odnosno rekonstrukcija izvršena je u najvećim dijelom Ulici kralja Tomislava u Svetom Ivanu Žabnu. Cilj je bio osigurati stanovništvu kvalitetu života kao i poboljšanje sigurnosti lokalnog stanovništva jer se obnavljala i dotrajalost postojućih nogostupa.

***Program 1004 Održavanje građevinskih objekata*** ostvaren je u iznosu 668.863,19 kn ili 92,15% plana, a sastoji se od:

**Aktivnosti A10001 Tekuće održavanje građevinskih objekata** ostvarena je u 2020. godini sa 666.050,69 kuna, a odnosi se na tekuće održavanje zgrada u vlasništvu Općine. Cilj je poboljšanje komunalne infrastrukture tekućim i investicijskim održavanjem. Pokazatelj rezultata je broj održavanih građevinskih objekata na području općine.

**Aktivnost A100004 Uređenje autobusnih stajališta** izvršeno je sa 2.812,50 kn, te su izrađene i obnovljene autobusne stanice na području Općine. Stara i dotrajala autobusna stajališta zamijenjena su novima ili gdje ih nije bilo stavljena su s ciljem olakšavanja putovanja stanovništvu s obzirom na promjenu vremenskih uvjeta.

**Aktivnost A100003 Legalizacija građevinskih objekata** izvršena je sa 35.146,33 kune ili 63,90%, a odnosi se na pristojbe i naknade Hrvatskih voda i naknadu i zadržavanje u prostoru nezakonito izgrađene zgrade za legalizaciju društvenih domova na području općine.

***Program 1005: Gradnja objekata u vlasništvu*** *Općine sastoji se od:*

**K100010 Kapitalni projekt: Rekonstrukcija doma u naselju Štefanci-Ištoki**  izvršena je sa 360.692,76 kuna.

***Program: Ostala kapitalna ulaganja***

**Kapitalni projekt: Otkup zemljišta** izvršen je za 2020 . godinu u iznosu 85.000,00 kuna. Kupnja stare zgrade za adaptaciju Zlomislić, proširenje stambene zone u centru mjesta.

***Program 1002: Programi na sanaciji smetlišta***

**K100001 Kapitalni projekt: Sanacija smetlišta** izvršen je u iznosu 4.870.147,83 kune. Cilj ovog programa/projekta bio je spriječiti daljnje negativne učinke na okoliš uzrokovane odloženim otpadom te sanacija neuređenog smetlišta Trema-Gmanje za koji je planirano 4.870.147,83 kuna, što je i izvršeno do kraja 2020 godine.

***Program 1000: Školstvo*** *sastoji se od* sljedećih aktivnosti:

**A100001 Aktivnost: Poklon paketi** ostvarena je u iznosu 7.857,38 kuna ili 98,22% Plana, a odnosi se na poklone za Sv. Nikolu djeci predškolskog uzrasta i osnovnoškolce od 1-4 razreda u matičnoj školi Sveti Ivan Žabno, kao i u područnim školama Cirkvena, Sv.P.Čvrstec i Trema. **Aktivnost A100002: Tekuće donacije školi** ostvarena je sa 20.229,11 kuna, odnosi se na pomoć proračunskom korisniku županijskog proračuna Osnovnoj školi „Grigor Vitez“ Sveti Ivan Žabno za razne potrebe uz prilaganje zamolbe za sufinanciranje. Osnovno obrazovanje traje najmanje osam godina, obvezatno je za svu djecu, u pravilu, od 6 do 15 godina, a svrha mu je da učeniku omogući stjecanje znanja, pojmova, umijeća, stavova i navika potrebnih za život i rad ili daljnje školovanje. Ciljevi i zadaće osnovnog školstva ostvaruju se prema utvrđenim nastavnim planovima i programima za što su dakako potrebna i financijska sredstava kako bi svi ciljevi postavljeni pred učenike i učitelje bili uspješno i na vrijeme realizirani.

**A100004 Stipendije i školarine** ostvarene su sa 70.500,00 kn, a isplaćuje se 500,00 kn mjesečno studentima prema provedenom natječaju. Pokazatelj uspješnosti: stipendije su se uplaćivale za14 studenata u 2020. godini s ciljem pomoći u daljnjem obrazovanju studenata Općine Sveti Ivan Žabno, što je uvelike doprinos podizanju razine obrazovanja mještana.

**Aktivnost A100005 Sufinanciranje cijene prijevoza učenika i studenata** izvršena je za 2020. godinu u iznosu 354,00 kn ili 29,50% plana, a provodi se sufinanciranje 30% cijene karte studentima (HŽ prijevoz), također s ciljem financijske pomoći u daljnjem obrazovanju. Zbog situacije s COVID-19, te održavanja online nastave smanjeno putovanje, a time i sufinanciranje.

**Aktivnost A100012: Sufinanciranje udžbenika i ostalih dopunskih nastavnih sredstava** – odnose se na nabavu radnih bilježnica i likovnih mapa osnovnoškolcima u iznosu od 161.239,24 kuna. Nabavkom radnih bilježnica i sufinanciranjem pomaže se roditeljima u školovanju njihove djece što za krajnji cilj donosi pomoć i obrazovnom sustavu.

**Kapitalni projekt: Izgradnja školske sportske dvorane Sveti Ivan Žabno** izvršena je sa587.476,68 kuna, odnosno odrađeni su radovi po I. situaciji, te započeta izgradnja čiji završetak se planira u 2021. godini. **Cilj projekta:** promicanje tjelesne i zdravstvene kulture, osobito kod djece u školskim ustanovama kroz izgradnju sportske dvorane kao pretpostavku razvoja rekreativno-zdravstvenog sadržaja, te promicanje i razvoj zdravih životnih navika u općini.

**Tekući projekt T100001 Dječje igralište** ostvaren je sa 47.937,50 kn, obnovljeno je dječje igralište u Svetom Ivanu Žabnu u Križevačkoj ulici.

**Tekući projekt T100002 Naknada logopedu u O.Š. „Grigor Vitez“** za rad s djecom izvršena je u iznosu 8.049,26 ili 47,30% plana. Cilj projekta je pomoć djeci s poremećajima govora, a pokazatelj uspješnosti je napredak u govoru djece s poteškoćama.

**T100003 Tekući projekt: Nagrade učenicima osnovne škole** izvršen je sa 12.300,00 kuna. Cilj projekta je poticanje izvrsnosti učenika putem državnih, županijskih i općinskih natjecanja, pokazatelj uspješnosti je broj nagrađenih učenika.

***Program 1001: Program predškolskog odgoja*** sastoji se od **Aktivnosti A100001: Financiranje redovne djelatnosti** koja je izvršenau iznosu 120.330,48 kn. U izvještajnom razdoblju ova aktivnost odnosi se na plaću zaposlenika u maloj školi, te naknade za prijevoz na posao i s posla. U cilju demografske obnove, u posebno manje naseljenim i ruralnim područjima u kojima nedostaje ili je slabo razvijena institucionalna podrška za djecu rane i predškolske dobi, potrebno je osigurati mjere i usluge kojima se podiže socijalna sigurnost obitelji s djecom i promiče društveno odgovorno ponašanje koje kreira pozitivno okruženje za obiteljski život te potiče mlade obitelji za ostanak u svojoj životnoj sredini. Na taj način teži se uspostavi odgojno-obrazovnog sustava koji svakoj osobi omogućuje jednako pravo u stjecanju znanja, vještina i stavova i koji aktivno potiče cjelovit individualni razvoj svakog djeteta i mlade osobe potreban za uspješan život u suvremenom društvu. Pokazatelj uspješnosti je broj djece upisane u predškolski program.

**A10004 Aktivnost: Opremanje dječjeg vrtića** izvršen je u iznosu 453.350,00 kuna, odnosno nabavljena je kompletna oprema za početak rada dječjeg vrtića.

**A100006: Aktivnost: Sredstva za osnivanje i početak rada javne ustanove-dječji vrtić** izvršena je sa 6.85 %, jer situacija s COVID-om 19 se zakomplicirala kod službenika općine, pa nažalost nije ostvareno gotovo ništa u smislu početka rada dječjeg vrtića.

**K100003 Kapitalni projekt: Izgradnja dječjeg vrtića** izvršen je za 2020. godinu u iznosu 5.677.268,36 kuna ili 100,00% Plana. Izgradnja se financira temeljem prijenosa EU sredstava. Cilj projekta je ostvarivanje i razvoj usluge stanovnika naselja Općine Sveti Ivan Žabno, kroz odgojno-obrazovnu djelatnost te s tim povezanu infrastrukturu. Ostvariti, organizirati i razvijati uslugu odgoja i obrazovanja za predškolce te time proširiti temeljne lokalne usluge za stanovnike naselja Sveti Ivan Žabno. Projekt izgradnje građevine je završen u 2020. godini.

***Program 1002 Sufinanciranje športa, kulture i religije***

**Aktivnosti A100008: Etnografska zbirka** - nije bilo ostvarenja u ovom izvještajnom razdoblju. **Aktivnost A100010 Gradska knjižnica** izvršena je sa 18.000,00 kuna prema Ugovoru o sufinanciranju bibliobusa, cilj je poticanje čitanja i promicanje kulture čitanja kod učenika osnovnih škola, samim tim pokazatelj uspješnosti je broj posuđivanih knjiga u bibliobusu, pogotovo u ruralnim područjima gdje je odlazak djece u knjižnice u gradovima ograničen. **Aktivnost A100013: Tekuće donacije vjerskim zajednicama** ostvarene su sa 40.000,00 kn ili 100,00 % plana, a isplata je izvršena Župi Sv. Ivana Kristitelja, Župi Pohoda blažene Djevice Marije, Župi Sv. Petra i Pavla i Župi Sv. Juraja Đurđic, kao pomoć pri tekućim aktivnostima, te malim zahvatima u sklopu uređenja sakralnih objekata. Cilj je pomoć vjerskim institucijama na području općine u realizaciji njihovih projekata. Svi planirani programi vjerskih zajednica u prethodnom periodu uspješno su realizirani. **Aktivnost A100017 Sredstva za sport** izvršena je sa 129.000,00 kuna u 2020. godini. Cilj i svrhovitost financiranja ove aktivnosti odnosi se na promociju sportskih aktivnosti stanovništva općine u cilju prevencija bolesti i kvalitetnog i zdravog načina života, također povećanje razine psihofizičkog zdravlja mještana i natjecateljskog duha kod mladih. Broj ostvarenih planiranih programa i projekata, broj dodijeljenih nagrada kod sportskih natjecanja su pokazatelj uspješnosti. **Kapitalni projekt: Kapitalne donacije vjerskim zajednicama** izvršen je sa 50.600,00 kuna u 2020. godini, a odnosi se na obnovu krovišta na sakralnim objektima Župe BDM Cirkvena i Župe Sv. Petra i Pavla Sveti Petar Čvrstec. Pokazatelj uspješnosti je broj obnovljenih vjerskih objekata.

***Program 1003: Sufinanciranje udruga*** *sastoji se od* ***Aktivnosti A100004: Sufinanciranje* projekata i programa udruga u kulturi** iznosi u 2020. godini 24.000,00 kuna. Sufinanciranje aktivnosti i programa udruga u kulturi, posebno kulturno-umjetničkih društava i drugih udruga u kulturi koje promiču i čuvaju žabljansku tradicijsku kulturu i svojim djelovanjem edukativno utječu na djecu i mladež. Uspješnost realizacije ciljeva je broj održanih nastupa i sudjelovanje na raznim manifestacijama na području općine, države i županije, te u inozemstvu. Nažalost, ove godine zbog pandemije korona virusa smanjeno održavanje nastupa i okupljanja pa i sufinanciranje u manjem iznosu.

***Program 1004: Program potpora u obrazovanju*, Aktivnost A100001 Sufinanciranje smještaja u vrtić** izvršeno je za 2020. godinu u iznosu 222.133,10 kuna. Cilj ove aktivnosti je pomoći roditeljima pri sufinanciranju vrtića i time omogućiti što bolji natalitet, te ostajanje mladih obitelji u općini. Uspješnost realizacije ciljeva očituje se time što su u prethodnom periodu riješeni svi podnijeti zahtjevi za subvenciju boravka djece u predškolskim ustanovama te se uredno podmiruju obveze prema predškolskim ustanovama koje vrše uslugu smještaja djece.

***Program 1000: Programi socijalne skrbi i zdravstva***

**Aktivnost A100001: Briga o starijim osobama i umirovljenicima** ostvarena je sa 29.123,00 kn za 2020. godinu, u iznosu ostvarenja sadržani su putni troškovi geronto domaćice i sufinanciranje plaće u svrhu pomoći starijem stanovništvu koje nema dostatnu skrb, te često živi samo i nema se kome obratiti za pomoć. Pokazatelj uspješnosti realizacije tog cilja je broj korisnika takve vrste pomoći na području općine.

**Aktivnost A100002: Briga o socijalno ugroženim skupinama** ostvarena je u iznosu 15.000,00 kn u 2020. godini, a odnosi se troškove stanovanja i ostalih jednokratnih pomoći za socijalne slučajeve u cilju pružanja podrške i pomoći pojedincu ili obitelji socijalnog statusa unapređujući im kvalitetu života.

**Aktivnost A100006: Pomoć obiteljima i kućanstvima-ogrjev** ostvarena je u iznosu 25.200,00 kuna u razdoblju 1-12 2020. Svim štićenicima Centra za socijalnu skrb s područja općine županija je osigurala ogrjev u iznosu 1.050,00 po osobi, te je Općina Sveti Ivan Žabno sudjelovala u isplati sredstava. Pokazatelj uspješnosti realizacije tih ciljeva je broj zbrinutih štićenika Centra za socijalnu skrb, odnosno osiguravanje uvjeta za adekvatno življenje isplatom za nabavu ogrijeva.

**Aktivnost A100007: Provođenje natalitetnih mjera** ostvarena je sa98.000,00 kuna ili 94.23%, odnosi se na naknade koje se isplaćuju rodiljama s ciljem poboljšanja demografske slike općine. Pokazatelj rezultata u odnosu na prošlu godinu je povećani broj rodilja što znači demografski oporavak za općinu Sveti Ivan Žabno.

**Aktivnost A100008: Sufinanciranje zdravstvene zaštitite** izvršena je za 2020. godinu u iznosu 73.752,50 kuna ili 100,00% plana. Aktivnost se odnosi na deratizaciju i dezinsekciju u cilju provedbe zdravstvene zaštite stanovništva od glodavaca koja se obavlja jednom godišnje, te na sufinanciranje dežurstva ljekarne u Križevcima.

***Program 1001: Program humanitarnih udruga***

**Aktivnost A100001 Ostale humanitarne aktivnosti** ostvarena je sa 90.932,05 kuna u 2020. godini, a odnosi se na zakonsku obvezu doznake sredstava prema Crvenom križu u iznosu 0,7% ostvarenih prihoda. Pokazatelj uspješnosti realizacije tog cilja su pravovremeno isplaćena sredstva u zakonski određenom postotku, da bi se nesmetano mogle odvijati aktivnosti Crvenog križa kao sudjelovanje u prihvatu, smještaju, organizaciji života i poduzimanju drugih mjera koje pridonose zbrinjavanju ugroženog i nastradalog stanovništva, kao rad na zdravstvenom odboru, prosvjećivanju i informiranju svojih članova i drugih građana, a posebno djece i mladeži, potičući zdravstvenu samozaštitu i sudjelovanje u promociji zdravog načina života te prevenciji bolesti, ovisnosti, rehabilitaciji i resocijalizaciji ovisnika, organizirajući prijevoz, pružajući usluge smještaja i prehrane osobama kojima je takav oblik pomoći potreban iz zdravstvenih, socijalnih ili drugih sličnih razloga.

**Aktivnost A100002 Zaštita socijalno-osjetljivih kategorija društva** izvršena je u iznosu 10.000,00 kn za 2020. godinu, a odnosi se na donacije prema provedenom natječaju koje se isplaćuju Udruzi Graničarska uzdanica, Udruzi umirovljenika, Udruzi osoba s invaliditetom i Udruzi slijepih. Pokazatelj uspješnosti realizacije cilja su pravovremene isplate i pomoć socijalno osjetljivim kategorijama društva gdje se posebna pažnja posvećuje zaštiti socijalno osjetljivih kategorija društva  i njihovu uključivanju u društveni život, svrha je promicanje, zaštita i osiguravanje punog i ravnopravnog uživanja svih sadržaja bitnih za funkcioniranje pojedinaca uključenih u ove Udruge.

**Tekući projekt: T10003 Izrada lokalne razvojne strategije** ostvarena je u iznosu 6.000,00 kn, a odnosi se na financiranje Lokalne akcijske grupe (članarine). Cilj ovog projekta je revitalizacija ruralnog prostora i unapređenje kvalitete života, te poduzimanje mjera za razne potpore, te prijave na natječaj LAG-a „Prigorje“ u cilju pomoći općinama preko LAG –ovih natječaja iz lokalne razvojne strategije.

***Program 1000: Zaštita od požara i spašavanje***

**Aktivnost A100001 Ostale tekuće donacije – Vatrogasna zajednica Sveti Ivan Žabno** izvršena je u iznosu 370.000,00 kuna što je zakonska obveza u 2020., iznosi 3,2 % ostvarenih prihoda umanjenih za pomoći. Cilj aktivnosti je zaštita stanovništva od požara, te spremnost pomoći i susjednim općinama u slučaju potrebe. Pokazatelj uspješnosti je kvalitetna opremljenost vatrogasnih društava na području općine, kao i spremnost te izvježbanost za eventualne požare.

**A100002 Aktivnost Civilna zaštita** ostvarena je u iznosu 19.985,00 kuna, ostvarenje 1-12 2020., cilj je ove aktivnosti organiziranje sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara.

**Aktivnost A100003 Financiranje Hrvatske Gorske službe spašavanja** ostvarena je u iznosu 10.000,00 kuna. Iznos doznačen HGSS stanici Koprivnica. Cilj je pomoć u financiranju organizacije bitne za sprječavanje nesreća i spašavanje u planini, na drugim nepristupačnim područjima i u izvanrednim okolnostima uz primjenu posebnih stručnih znanja i uporabu tehničke opreme za spašavanje u svrhu očuvanja ljudskog života, zdravlja i imovine. Pokazatelj uspješnosti je broj uspješno odrađenih intervencija na terenu.

**Aktivnosti A100004: Plan zaštite od požara** izrađen je i izvršen je sa 9.750,00 kuna,

**Aktivnost A100005: Ostale tekuće donacije u naravi** – **vatrogasna oprema** izvršena je u iznosu 44.387,70 kuna ili 100,00%..

***Program 1000: Društveni domovi***sastoji se od sljedećih aktivnosti:

**Aktivnost A100001: Rasvjeta u društvenim domovima** izvršena je sa 65.982,77 kuna u 2020. godini. **Aktivnost A100003 Tekuće i investicijsko održavanje društvenih domova** izvršena je u iznosu 129.381,67 kuna ili 76,22 % Proračuna, a odnosi se na usluge i materijal tekućeg i investicijskog održavanja društvenih i vatrogasnih domova na području općine. Cilj ove aktivnosti je unapređenje društvene infrastrukture i sadržaja za podizanje kvalitete života stanovnika.

***Program 1012: Zaštita i zbrinjavanje životinja*** sastoji se od**Aktivnosti A100012 Higijeničarska služba i zaštita životinja** i ostvarena je u iznosu 24.097,50 kuna. Iznos se odnosi na odvoz životinjskog konsifikata i rezervaciju mjesta u stacionaru. Uspješnost realizacije navedene aktivnosti definirana je provođenjem Odluke o komunalnom redu, odnosno zbrinjavanjem pasa lutalica te odvozom životinjskom konsifikata sa prometnica, kao i čipiranje pasa.

***Program: Nabava opreme***

**Aktivnost A101202 Komunalna oprema** **za održavanje javnih površina** ostvarena je sa 142.120,00 kuna ili 100,00%, a odnosi se na nabavu prikolice HUMELL, te traktora Rider Hugswarna. Cilj je osiguravanje kvalitete čišćenja i održavanja javnih površina što je problem ako ne postoji adekvatna oprema. Pokazatelj uspješnosti realizacije navedene aktivnosti je broj izvršenih usluga čišćenja i održavanja javnih površina. Održavane javne površine u jednoj općini je preduvjet za društveno-gospodarski razvoj. Također zahvati na čišćenju i održavanju putne i kanalske mreže, nerazvrstanih cesta i ostalih aktivnosti gdje se koristi ova oprema uvelike ubrzava izvođenje komunalnih i ostalih aktivnosti.

***Program 1001: Zaštita okoliša***

**Aktivnost A100001: Nabava spremnika za odvojeno priklupljanje otpada** izvršena je u iznosu 566.26 kuna, a iznos se odnosi na sufinanciranje općine pri kupnji 4 kontejnera za odvojeno prikupljanje otpada putem javnog natječaja Fonda za zaštitu okoliša i energetsku učinkovitost.

***Program 1401: Razvoj zajednice***

**K140101 Kapitalni projekt WIFI4EU – besplatan pristup internetu za građane i posjetitelje**

Cilj programa je nabavaopreme za projekt  WiFi4EU, te osigurati visokokvalitetan besplatan pristup internetu za građane i posjetitelje preko pristupnih točaka. Navedeni projekt sufinanciran je putem vaučera u iznosu 112.000,00 iz izvora 5.1. Pomoći, a Općina je iz izvora 1.1. Opći prihodi i primici osigurala 6.128,14 kuna.

|  |  |  |  |  |  |
| --- | --- | --- | --- | --- | --- |
| **Stanje nepodmirenih dospjelih i nedospjelih OBVEZA:** | | | | | |
|  | |  | |  | |
| Redni broj | | Vrsta obveze | | Svota u kn | |
| 1. | | Obveze za zaposlene | | 63.954,71 | |
| 2. | | Obveze za materijalne rashode | | 209.409,00 | |
| 3. | | Obveze za financijske rashode | | 1.797,98 | |
| 4. | | Obveze za naknade građanima i kućanstvima | | 35.607,38 | |
| 5. | | Obveze za kazne naknade šteta i kapitalne pomoći | | 659.872,80 | |
|  | |  | |  | |
| 6. | | Ostale tekuće obveze | | 42.988,19 | |

**UKUPNO: 1.013.630,06**

**Dospjele nepodmirene obveze iznose: 653.910,38 kuna,** a to su refundacije Vodnim uslugama d.o.o. Križevci za izgradnju vodotornja u iznosu 498.104,45 kuna, te refundacija od 91.117,45 kuna za – izgradnja komunalnih vodnih građevina Ladinec – jug, dio dionice D27, 64.688,48 kuna također se odnosi na refundaciju Vodnim uslugama d.o.o. prema Okončanoj situaciji izgradnje vodoopskrbne mreže Ladinec. Prekoračen rok plaćanja zbog toga što nismo dobili uporabne dozvole za navedene projekte.

Nedospjele obveze iznose: 359.719,68 kuna

**Stanje nenaplaćenih POTRAŽIVANJA:**

|  |  |  |
| --- | --- | --- |
| Redni broj | Vrsta potraživanja | Svota u kn |
| 1. | Ostala potraživanja | 50.000,00 |
| 2. | Dionice i udjeli u glavnici trgovačkih društava u javnom sektoru | 873.000,00 |
| 3. | Potraživanja za poreze | 424.669,08 |
| 4. | Potraživanja za prihode od imovine | 273.189,05 |
| 5. | Potraživanja za upravne i administrativne pristojbe, pristojbe po posebnim propisima i naknade | 1.121.490,09 |
| 6. | Potraživanja za prihode od prodaje proizvoda i robe te pruženih usluga | 4.762,94 |
| 8. | Potraživanja za kazne i upravne mjere te ostale prihode | 80.400,33 |
| 9. | Potraživanja od prodaje neproizvedene dugotrajne imovine | 283.836,90 |

10. Potraživanja od prodaje proizvedene dugotrajne imovine 61.055,30

**UKUPNO: 3.172.403,69**

Ispravak vrijednosti potraživanja za 2020. godinu iznosi 1.381.722,18 kuna.

Novac u banci s 31.12.2020. iznosi 775.212,25 kuna.

Općina Sveti Ivan Žabno s 31.12.2020. sadrži Tabelu stanja potencijalnih obveza po osnovi sudskih postupaka u tijeku i sastavni je dio Izvješća o izvršenju Proračuna za 2020. godinu.